LT Europos Sąjungos oficialusis leidinys C 133/13

Paraiškos paskelbimas pagal Tarybos reglamento (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos 6 straipsnio 2 dalį

(2011/C 133/07)

Šiuo paskelbimu suteikiama teisė pareikšti prieštaravimą paraiškai pagal Tarybos reglamento (EB) Nr. 510/2006 (1) 7 straipsnį. Prieštaravimo pareiškimai Komisijai turi būti pateikti per šešis mėnesius nuo paraiškos paskelbimo.

SANTRAUKA

TARYBOS REGLAMENTAS (EB) Nr. 510/2006

„VULTURE“

EB Nr.: IT-PDO-0005-0452-09.03.2005

SKVN ( X ) SGN ( )

Šioje santraukoje informacijos tikslais pateikiami pagrindiniai produkto specifikacijos elementai.

1. Atsakinga valstybės narės institucija:

Pavadinimas: Ministero delle Politiche Agricole, Alimentari e Forestali Adresas: Via XX Settembre 20 00187 Roma RM ITALIA Tel. +39 0646655104 Faks. +39 0646655306 El. paštas: saco7@politicheagricole.it

2. Grupė:

Pavadinimas: Soc. coop. Rapolla Fiorente Adresas: Via Piano di Chiesa 85027 Rapolla PZ ITALIA Tel. +39 0972760200 Faks. +39 0972761535 El. paštas: — Sudėtis: Gamintojai ir (arba) perdirbėjai ( X ) Kita ( )

3. Produkto rūšis:

1.5 klasė. Aliejus ir riebalai. Ypač grynas alyvuogių aliejus

4. Specifikacija:

(Reglamento (EB) Nr. 510/2006 4 straipsnio 2 dalyje pateiktų reikalavimų santrauka)

4.1. Pavadinimas:

„Vulture“

4.2. Aprašymas:

Išpilstyti skirtas ypač grynas alyvuogių aliejus „Vulture“ pasižymi šiomis fizinėmis, cheminėmis ir organoleptinėms savybėmis:

rūgštingumas, išreikštas oleino rūgštimi ≤ 0,5 %,

peroksidų skaičius (mekv. O2/kg) ≤ 11,

iš viso polifenolių ≥ 150,

K232 ≤ 2,0,

spalva – geltona gintaro su žalios spalvos atspalviais,

kvapas ir (arba) skonis: vaisių – vidutinė vertė 4–6, jaučiamas vidutiniškai stiprus nupjautos žolės poskonis ir (arba) pokvapis, pomidorų, vidutinė vertė – 4–6, truputį arba vidutiniškai kartus, vidutinė vertė – 2–4, truputį arba vidutiniškai aštrus, vidutinė vertė – 2–4.

4.3. Geografinė vietovė:

Saugomos kilmės vietos nuorodos „Vulture“ gaminio gamybos ir alyvuogių perdirbimo vietovė apima visą Melfi, Rapolla, Barile, Rionero in Vulture, Atella, Ripacandida, Maschito, Ginestra ir Venosa komunų teritoriją.

4.4. Kilmės įrodymas:

Kad būtų užtikrintas gaminio atsekamumas, gamintojams taikomi įvairūs reikalavimai. Saugomos kilmės vietos nuoroda žymimo gaminio atsekamumui ir kilmei užtikrinti atsakinga kontrolės įstaiga pildys augintojų, spaudėjų ir išpilstytojų registrus.

Alyvuogių augintojai, spaudėjai ir išpilstytojai turi iš anksto užsiregistruoti SKVN aliejaus „Vulture“ gamybos stebėsenos sistemoje – jie kontrolės įstaigai turi pateikti prašymą ir visus duomenis, būtinus alyvmedžių giraitei ir perdirbimo ir (arba) išpilstymo įmonei identifikuoti. Patikrinusi, ar laikomasi šioje specifikacijoje nustatytų ir pagal stebėsenos mechanizmą taikomų reikalavimų, kontrolės įstaiga alyvmedžių giraitę ir perdirbimo ir (arba) išpilstymo įmonę įtraukia į atitinkamus registrus.

Iš anksto į atitinkamą registrą įtrauktose alyvmedžių giraitėse surinktų ir SKVN nuoroda žymimam aliejui gaminti skirtų alyvuogių konteineriai pažymimi, o alyvuogės transportuojamos, priimamos ir spaudykloje iki spaudimo laikomos atskirai. Alyvuogių augintojas kontrolės įstaigai kasmet praneša apie pagamintų alyvuogių kiekį ir spaudyklą, į kurią jos buvo pristatytos.

Spaudėjas, priėmęs alyvuoges, išduoda alyvuogių augintojui gavimo kvitą, kuriame nurodo alyvuogių kiekį ir alyvuogių giraitės, kurioje jos surinktos, pavadinimą, prieš tai patikrinęs, ar ta alyvmedžių giraitė įtraukta į atitinkamą registrą.

Prieš spaudimą sandėliuojamos alyvuogės paženklinamos atitinkamais ženklais. Po spaudimo aliejus suskirstomas į vienodo dydžio partijas, kurios pažymimos konkrečia nuoroda į alyvuogių augintojams išduotus alyvuogių pristatymo kvitus.

Spaudėjas kontrolės įstaigai kasmet praneša apie pagaminto aliejaus kiekį ir nurodo atitinkamas partijas, alyvuogių augintojus ir pristatytų alyvuogių, iš kurių pagamintas aliejus, kiekį.

Pervežant komerciniais tikslais ir išpilstant užtikrinamas kiekvienos aliejaus partijos atsekamumas – kiekviename pervežimo ir (arba) išpilstymo dokumente nurodomas partijos numeris.

4.5. Gamybos būdas:

SKVN ypač grynas alyvuogių aliejus „Vulture“ gaunamas spaudžiant šių alyvmedžių giraitėse auginamų alyvmedžių veislių vaisius: ne mažiau kaip 70 % vaisių turi sudaryti „Ogliarola del Vulture“ veislės alyvmedžių vaisiai; be to, gali būti naudojami „Coratina“, „Cima di Melfi“, „Palmarola“, „Provenzale“, „Leccino“, „Frantoio“, „Cannellino“ ir „Rotondella“ veislių alyvmedžių vaisiai, jei šių veislių alyvmedžiai atskirai ar kartu sudaro ne daugiau kaip 30 % alyvmedžių giraitėse auginamų alyvmedžių.

Aliejaus „Vulture“ gamybos geografinėje vietovėje alyvmedžių giraitės auginamos laikantis gamybos vietovės tradicijų, visų pirma naudojami tradiciniai sodinimo (pvz., atstumai tarp vaismedžių) ir auginimo metodai. Alyvmedžiai turi būti genimi rankomis, tačiau gali būti naudojami pneumatiniai įrankiai. Iš vieno hektaro negali būti surinkta daugiau kaip 8 tonos alyvuogių. Didžiausias pagamintas aliejaus kiekis negali viršyti 20 % į spaudyklą pristatytų alyvuogių svorio. Derlius skinamas nuo vaisių nokimo pradžios iki gruodžio 31 d. Draudžiama rinkti natūraliai ant žemės arba į stacionarius tinklus nukritusias alyvuoges. Be to, draudžiama naudoti produktus, kuriais būtų skatinamas pirmalaikis vaisių kritimas. Alyvuogės į spaudyklą turi būti gabenamos tą pačią derliaus skynimo dieną sudėtos į plastikines iki 25 kg talpos arba į didesnes 400 kg talpos dėžes su skylutėmis. Spaudykloje alyvuogės turi būti laikomos kuo trumpiau, t. y. ne ilgiau kaip 24 valandas, ir turi būti gerai vėdinamos. Spaudžiant alyvuoges ir iš jų išgaunant aliejų draudžiama naudoti cheminius, biocheminius ir mechaninius produktus, pvz., talką. Be to, neleidžiama be pertraukos antrą kartą centrifuguoti alyvuogių pastą. Turi būti spaudžiama ne aukštesnėje kaip 27 °C temperatūroje ir ne ilgiau kaip 40 minučių. Aliejus turi būti laikomas kilmės vietovėje mažai apšviestose patalpose, nerūdijančio plieno induose arba į žemę įkastose ir nerūdijančiu plienu, keraminėmis plytelėmis, stiklu ar epoksidiniais dažais padengtose talpyklose. Jis turi būti laikomas ne aukštesnėje kaip 18 °C ir ne žemesnėje kaip 10 °C temperatūroje.

Visi SKVN gaminio „Vulture“ gamybos veiksmai, t. y. alyvuogių auginimas ir perdirbimas, taip pat aliejaus laikymas, turi vykti gamybos vietovėje. Aliejus gali būti išpilstomas gamybos vietovėje ir už jos ribų. Bet kuriuo atveju turi būti užtikrinta priežiūra ir atsekamumas – pervežimo dokumentuose visada turi būti nurodytas aliejaus partijos numeris ir spaudyklos pavadinimas. SKVN ypač grynas alyvuogių aliejus „Vulture“ gali būti gaminamas ekologišku būdu.

4.6. Ryšys su geografine vietove:

Nustatyta geografinė vietovė apibūdinama ir žinoma „Vulture“ kalno – pietinių Apeninų centrinėje dalyje apie 60 km nuo jūros esančio užgesusio ugnikalnio – vardu. Alyvmedžių giraitėmis, kurių vaisiai naudojami aliejui „Vulture“ gaminti, apsodinti žemės plotai išsidėstę rytiniuose ir pietrytiniuose „Vulture“ kalno šlaituose, nes kalno padėtis daro įtaką mikroklimatui ir saugo alyvmedžių giraites nuo šaltų žiemos vėjų. Nustatyta teritorija driekiasi 400–700 metrų aukštyje virš jūros lygio. Jai būdingas ypatingas kontinentinio klimato savybėmis – paprastai ilgomis ir šaltomis žiemomis ir trumpomis ir dažnai sausomis vasaromis – pasižymintis mikroklimatas.

Per metus vidutiniškai iškrinta iki 750 mm kritulių. Jų kiekis labiausiai nuo jūros nutolusiose vietovėse gali siekti iki 1 000 mm per metus. Kritulių daugiausia iškrinta rudenį ir žiemą, taip pat pavasario pradžioje, tačiau jų nestinga ir vėlyvą pavasarį ar vasarą. Vidutinė metų temperatūra svyruoja nuo 14 iki 15 °C. Šalčiausi mėnesiai – sausis ir vasaris, kuriais vidutinė temperatūra siekia 4–6 °C ir dažnai nukrinta žemiau nulio. Tokios klimato sąlygos yra ribinės alyvmedžiams, kurie šaltesnėmis sąlygomis neišsilaikytų – aukščiausios jų auginimo vietovės ribojasi su vietovėmis, kuriose auga kaštonai. Kaip pažymi daugelis autorių, dėl gamybos vietovėje vyraujančio šalto klimato aliejus pasižymi didesniu polifenolių kiekiu. Iš vulkaninio leucitinio tufo susiformavę vulkaninės kilmės dirvožemiai yra ypač derlingi, nes juose yra daug fosforo pentoksido, kalio karbonato ir klinčių, kuriuos papildo nemažas organinės medžiagos kiekis (apie 6 %). Remiantis Bazilikatos universiteto, augalų biotechnologijos tyrimų centro „Metapontum Agrobios“ ir Regioninio žemės ūkio ir kaimo plėtros skyriaus tyrimų duomenimis, „Vulture“ kalno dirvožemiuose gausu judriojo kalio (vidutiniškai daugiau kaip 450 ppm), judriojo kalcio (vidutiniškai daugiau kaip 3 000 ppm) ir judriojo magnio (vidutiniškai daugiau kaip 170 ppm). Kalis daugiausia būna augalų ląstelių ertmėse jonų pavidalu ir dalyvauja augaluose vykstančiuose angliavandenių ir baltymų formavimosi, asimiliacijos, kvėpavimo ir vandens judėjimo procesuose. Dar vienas teritorijai būdingas elementas, kuris lemia saugoma kilmės vietos nuoroda žymimo gaminio savybes, – šioje vietovėje auginami „Ogliarola del Vulture“ veislės alyvmedžiai. Ši vietos veislė, kurios alyvmedžiai daugelį amžių augo natūraliai ir kurią išgrynino alyvmedžių augintojai, paplitusi nustatytoje geografinėje vietovėje. Ši veislė dėl atšiaurių žiemų negalėjo plisti nei didesniame aukštyje esančiose vietovėse, nei šiltesnėse vietovėse, kuriose augo produktyvesnių veislių ir aukštai temperatūrai atsparesni alyvmedžiai. Iš tiesų, įvairūs autoriai pateikė įrodymų, patvirtinančių veislės kilmės ir atsparumo temperatūrai sąsają: šaltesnėse vietovėse augantys vietos veislių alyvmedžiai yra mažiau atsparūs aukštai temperatūrai nei tie, kurie auga šiltesnėse vietovėse, ir atvirkščiai. Todėl „Ogliarola del Vulture“ veislės alyvmedžiai auga tik SKVN aliejaus „Vulture“ gamybos teritorijoje. Šioje teritorijoje augantys alyvmedžiai – tai ne tik aliejaus gamybos ištekliai, bet ir vietovės peizažui ir aplinkai būdingas elementas, kuris šią vietovę saugo nuo, deja, dažnai šioje teritorijoje pasitaikančių gaivalinių nelaimių. Kadangi alyvmedžiai auginami pažeidžiamuose „Vulture“ kalno rytiniuose ir pietiniuose šlaituose, t. y. nuožulniuose žemės plotuose, jie atlieka tokią pat svarbią dirvožemio apsaugos funkciją kaip kalnuose augantys miškai. Taigi, jie padeda išsaugoti vietovės ir gyvenviečių hidrogeologinį stabilumą, nes auga šlaituose esančiose vietovėse, kuriose žemė negalėtų būti naudojama kitiems tikslams. „Vulture“ kalno vietovėse alyvmedžiai auga nuo senų laikų. Tai liudija įvairūs dokumentai, laikomi Valstybiniame Potencos archyve, kuriame saugomi įvairūs statistiniai duomenys ir istorinės apžvalgos, kuriose aprašoma teritorija ir alyvmedžių auginimas. Iš šių dokumentų matyti, kad „Vulture“ kalno vietovėse alyvmedžiai auginami ir aliejus gaminamas nuo senų laikų. Be to, jie liudija apie aliejaus gamybos raidą ir vis didesnę šios veiklos svarbą vietovės ekonomikai.

4.7. Kontrolės įstaiga:

Pavadinimas: C.C.I.A.A. di Potenza Adresas: Corso XVIII Agosto 34 85100 Potenza PZ ITALIA Tel. — Faks. — El. paštas: —

4.8. Ženklinimas etiketėmis:

SKVN aliejus „Vulture“ turi būti parduodamas stikliniuose induose arba ne didesniuose kaip 5 l talpos skardinėse. Be to, jis gali būti pilstomas į vienos porcijos pakuotes.

Etiketėse turi būti aiškiai nurodyta:

— pavadinimas „Vulture“, o po juo esančioje eilutėje – „olio extravergine di oliva a denominazione di origine protetta“ (saugomos kilmės vietos nuorodos ypač grynas alyvuogių aliejus) arba „olio extravergine di oliva DOP“ (SKVN ypač grynas alyvuogių aliejus),

— gamintojo vardas ir pavardė arba išpilstymo įmonės pavadinimas ir adresas,

— inde esančio aliejaus kiekis,

— žodžiai „olio imbottigliato dal produttore all’origine“ (gamybos vietoje gamintojo išpilstytas aliejus) arba tuo atveju, kai aliejų išpilsto trečioji šalis, „olio imbottigliato nella zona di produzione“ (gamybos vietovėje išpilstytas aliejus),

— aliejaus gamybos metai,

— galiojimo laiko pabaiga,

— gamybos partija.

Prie saugomos kilmės vietos nuorodos pavadinimo draudžiama pridėti bet kokią geografinę nuorodą, išskyrus tą, kuri yra aiškiai nustatyta. Galima pateikti nuorodas į ūkius ir įmones, taip pat privačius prekybos ženklus, jei jie neklaidina vartotojo. Šie užrašai turi būti pateikiami du kartus mažesnėmis nei pavadinimas „Vulture“ raidėmis.

Jei aliejus pagamintas ekologišku būdu, tai galima nurodyti etiketėje.

Jei aliejus išpilstomas į vienos porcijos pakluotes, ant jų nurodomas saugomas pavadinimas, partijos numeris, gamybos metai ir kontrolės įstaigos suteiktas eilės numeris.

Pavadinimas „Vulture“ pateikiamas taip:

— šriftas–

Korinna regular,

— kraštinių raidžių dydis– 24,3,

— pirmame plane esančių raidžių spalva– auksinė 872 U,

— vidurinių raidžių dydis– 17,9,

— antrame plane esančių raidžių spalva– pantone 8580 cv,

— rėmelių spalva– pantone 8580 cv.

Išpilstytojai gali pridėti kitas etiketes ir papildomas etiketes ant butelio kaklelio.

(1) OL L 93, 2006 3 31, p. 12.